text: Sikkerhedsseler i Mandø-busserne
  06 juli 2010 kl. 10.29
  Traktorbusserne på Mandø skal sikres bedre, så nye dødsulykker kan undgås.
  Det har Syd- og Sønderjyllands Politi indstillet til Trafikstyrelsen.
  Politiet har eftrforsket ulykken på Mandø 18. juni, hvor tre kvinder omkom og flere blev svært kvæstet, da påhængsvogn med kun to hjul på en traktor væltede ved en sælbanke i Vadehavet.
  Syd- og Sønderjyllands Politi indstiller:
  Påhængsvognen skal være monteret med to affjedrede aksler med størst mulig akselafstand og sporvidde.
  Påhængsvognen skal være forsynet med sikkerhedsseler på samtlige siddepladser.
  Passagerer skal under kørslen anvende sikkerhedsseler på samtlige siddepladser. Det skal bekendtgøres med opslag i vognen på dansk, tysk og engelsk.
  Kabinens indretning må ikke medføre unødig fare for passagererne. Blandt andet bør jernrammer og lignende med skarpe kanter polstres.
  Kystdirektoratet har undersøgt havbunden, hvor ulykken skete. Det fremgår af undersøgelsen, at havbunden er meget dynamisk, og at den ændrer sig hele tiden.
  